Document ID: 32012D0116

IZVEDBENI SKLEP KOMISIJE
z dne 22. februarja 2012
o začasnem trženju semena vrste Triticum durum Desf., ki spada v sorto Marialva in ne izpolnjuje zahtev Direktive Sveta 66/402/EGS glede največje količine semen pšenice (Triticum aestivum L.)
(notificirano pod dokumentarno številko C(2012) 1114)
(2012/116/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 66/402/EGS z dne 14. junija 1966 o trženju semena žit (1) in zlasti člena 17(1) Direktive,
ob upoštevanju naslednjega:
(1)
Na Portugalskem je količina razpoložljivega semena trde pšenice (Triticum durum Desf.) kategorije „certificirano seme“, druga generacija, sorte Marialva, ki ustreza nacionalnim okoljskim razmeram in izpolnjuje zahteve iz Direktive 66/402/EGS glede največje količine semen pšenice (Triticum aestivum L.), nezadostna in zato ne more zadovoljiti potreb navedene države članice.
(2)
Povpraševanju po takem semenu ni mogoče zadostiti s semenom iz drugih držav članic ali tretjih držav, ki izpolnjuje vse zahteve iz Direktive 66/402/EGS.
(3)
Zato je treba Portugalsko pooblastiti, da dovoli trženje semena navedene sorte, za katerega veljajo manj stroge zahteve od tistih, ki veljajo za drugo generacijo certificiranega semena, za obdobje do 29. februarja 2012 in do največje količine 130 ton.
(4)
Poleg tega je treba druge države članice, ki lahko Portugalski dobavijo seme te sorte, pooblastiti, da dovolijo trženje takega semena, ne glede na to, ali je bilo pridelano v državi članici ali tretji državi.
(5)
Primerno je, da Portugalska prevzame vlogo koordinatorke za zagotovitev, da skupna količina semena, dovoljena v skladu s tem sklepom, ne presega največje količine, zajete v tem sklepu.
(6)
Ukrepi, predvideni s tem sklepom, so v skladu z mnenjem Stalnega odbora za semenski material za poljedelstvo, vrtnarstvo in gozdarstvo -
SPREJELA NASLEDNJI SKLEP:
Člen 1
1. Trženje semena trde pšenice (Triticum durum Desf.) kategorije „certificirano seme“, druga generacija, sorte Marialva v Uniji, ki ne izpolnjuje zahtev iz točke (2)(A) Priloge II k Direktivi 66/402/EGS glede največje količine semen pšenice (Triticum aestivum L.), se dovoli.
Največja količina semen pšenice (Triticum aestivum L.), dovoljena v semenih trde pšenice (Triticum durum Desf.) iz prvega pododstavka, pa je 45 semen na maso vzorca iz stolpca 4 Priloge III k Direktivi 66/402/EGS.
To dovoljenje se odobri za skupno količino do 130 ton in za obdobje do 29. februarja 2012.
2. Poleg izpolnjevanja zahtev o označevanju iz Direktive 66/402/EGS uradna oznaka navaja, da seme ne izpolnjuje zahtev iz točke (2)(A) Priloge II k navedeni direktivi glede največje količine semen pšenice (Triticum aestivum L.).
Člen 2
1. Vsak dobavitelj, ki želi dati v promet seme iz člena 1, vloži vlogo za dovoljenje v državi članici, v kateri ima sedež ali v katero uvaža. Dobavitelj v vlogi navede količino semena, ki jo želi dati v promet.
2. Zadevna država članica dovoli dobavitelju, da seme iz člena 1 da v promet, razen če:
(a)
obstajajo utemeljeni razlogi za dvom, ali bo dobavitelj lahko dal v promet količino semena, za katero je zaprosil za dovoljenje;
(b)
bi ob upoštevanju informacij države članice koordinatorke iz tretjega pododstavka člena 3 izdaja dovoljenja povzročila prekoračitev največje skupne količine semena iz člena 1(1).
Pri točki (b) lahko v primeru, ko bi bilo zaradi največje skupne količine mogoče izdati dovoljenje le za del v vlogi navedene količine, zadevna država članica dobavitelju izda dovoljenje za dajanje te manjše količine v promet.
Člen 3
Države članice si medsebojno upravno pomagajo pri uporabi tega sklepa.
Portugalska prevzame vlogo države članice koordinatorke za zagotovitev, da količina semena, odobrena državam članicam za trženje v Uniji na podlagi tega sklepa, ne preseže največje skupne količine semena iz člena 1(1).
Vsaka država članica, ki prejme vlogo iz člena 2, takoj obvesti državo članico koordinatorko o količini iz vloge. Država članica koordinatorka takoj obvesti navedeno državo članico, ali bo dovoljenje povzročilo preseganje največje količine.
Člen 4
Države članice takoj obvestijo Komisijo in druge države članice o količinah, za katere so izdale dovoljenje za trženje na podlagi tega sklepa.
Člen 5
Ta sklep je naslovljen na države članice.
V Bruslju, 22. februarja 2012

Labels: 3
17
6